California li hom kab ke pov thaiv thiab pab txhawb nqa
Kev Nkag Siab txog Tsab Cai Lanterman-Petris-Short (LPS, Lanterman-Petris-Short)
Tshaj Tawm #5608.09-Hmong
Zaj 1: Tej Kev Ceev Cia Kho Mob Uas Tsis Yog Tab Meeg Ua
Txoj cai lijchoj hauv California tso cai rau tub ceev xwm thiab cov kws kho mob puas hlwb muab koj coj mus saib xyuas yog lawv ntseeg hais tias ntxim li koj yuav ua rau muaj kev phom sij lossis yuav raug kev phom sij vim koj tus mob puas hlwb. Qhov no ib txwm muab hu ua “kev ceev cia 5150,” muab rau npe tom qab txoj cai qhuab tso cai rau. Txoj Cai Xoom Qhaub thiab Chaw Kho Mob (WIC, Welfare & Institution Code) § 5150.
Raws li txoj cai lijchoj no, yog tias koj ua tau raws ib tug qauv ntsuas muaj meej twg, koj tuaj yeem raug ceev cia ntev txog 72 xuab moos. Qhov nov tsis yog kev ntes neeg txhaum cai. Nyob rau lub sij hawm ntawd, cov kws kho mob puas hlwb yuav ntsuam xyuas koj txhawm rau txiav txim hais tias seb koj puas tuaj yeem raug tso yam nyab xeeb lug, seb kev pab cuam raws kev txaus siab puas yuav tsim nyog rau, lossis seb koj puas tsim nyog muaj kev kho mob li cas ntxiv. WIC §§ 5151, 5152. Yog tias tus kws kho mob txiav txim hais tias koj tsim nyog muaj kev kho mob ntxiv, thiab yog lawv kuj tseem ntseeg hais tias koj tsis xav lossis tsis muaj peev xwm lees txais tau kev kho mob raws kev txaus siab, ces lawv kuj yuav xa ntawv ceev cia ntev txog 14 hnub ntxiv. WIC § 5250.
Tus Qauv Ntsuas rau Kev Ceev Cia
Tus tub ceev xwm lossis tus kws kho mob puas hlwb tsis tuaj yeem ceev koj cia rau qhov uas tsuas yog hais tias muaj tus mob puas hlwb xwb. Koj tsuas tuaj yeem raug kuav cia thaum tus tub ceev xwm ntseeg hais tias koj tus mob puas hlwb ntxim li yuav ua rau muaj qee yam kev phom sij tau. WIC § 5150.05. Tus tub ceev xwm lossis tus neeg uas kho koj tej zaum kuj yuav muab koj qhov keeb kwm mob puas hlwb coj los ua zoo saib thiab, tab sis koj tsis tuaj yeem raug ceev cia raws koj qhov keeb kwm nkaus xwb. Yuav poob rau kev ceev cia ntsig txog mob puas hlwb, koj yuav tsum muaj raws li yam tsawg yog ib qho twg ntawm tus qauv ntsuas txuas ntxiv mus no, uas tshwm sim los ntawm kev tsis haum xeeb fab mob nkeeg puas hlwb:
Kev Phom Sij rau Tus Kheej
Feem ntau, tus neeg uas yuav muab xam hais tias muaj kev phom sij rau tus kheej yog tus uas tau hawv lossis pheej yuav tsim kev phom sij rau tus kheej lossis txov tus kheej txoj sia. 
Kev Phom Sij rau Lwm Tus
Kev hawv lossis kev pheej yuav tsim kev phom sij rau lwm tus yog txoj hau kev uas muaj raws li tus qauv ntsuas no.
Kev Xiam Oob Qhab Hnyav
Raug “xiam oob qhab hnyav” txhais tau hais tias tus neeg ntawd tsis muaj peev xwm nrhiav tau nws tej khoom noj, khaub ncaws hnav, lossis chaw nyob vim muaj kev tsis haum xeeb ntawm mob nkeeg puas hlwb. WIC § 5008(h). Tus neeg uas yuav muab xam hais tias xiam oob qhab hnyav yog thaum, piv txwv li, nws tsis tau txaus kom nyob taus, lossis nws dhau los ua neeg tsis muaj peev xwm tuav tau tej vaj tse cia lawm. 
Xov Xwm Ntau Ntxiv txog Kev Xiam Oob Qhab Hnyav
Tus neeg uas tsis muaj peev xwm saib xyuas tau nws tus kheej, tab sis muaj sia nyob tau yam nyab xeeb nrog kev pab ntawm pawg neeg thib peb, yuav tsis tshua yog “xiam oob qhab hnyav.” § 5350(3). Thiab mus saib Kev Raug Saib Xyuas ntawm Thaum Xub Thawj, 35 Cal. 3d 244, 253, 673 P.2d 209 (1983) (kev qhia chaw los raug txiav tawm) “…kev ceeb toom siv ntawm kev raug saib xyuas tsuas muab siv rau cov zwj ceeb uas nws muaj qhov tsim nyog tiag tiag zwb. Txhawm rau ua tiav qhov pov thawj hom phiaj no txog ntawm qhov muaj kev pab los ntawm pawg neeg thib peb yuav tsum muab xav txog;” thiab O'Connor v. Donaldson, 422 Teb Chaws Meskas. 563, 575, 95 S. Ct. 2486, 2493–94, 45 L. Ed. 2d 396 (1975) “…thaum lub Xeev kuj yuav kaw tus neeg raws qhov tseeb txhawm rau cawm nws los ntawm kev phom sij, qhov kev raug kaw muaj tsawg heev yog hais tias muaj qhov zwj ceeb tsim nyog rau muab cov qauv ua neej nyob ntawm cov uas muaj peev xwm ntawm kev muaj sia nyob tau yam nyab xeeb raws kev ywj pheej, ntawm lawv tus kheej lossis nrog kev pab ntawm tsev neeg lossis tej phooj ywg.”
Tsis muaj tsev nyob, ib txwm, yuav tsis ntxim li muaj raws tus qauv ntsuas “xiam oob qhab hnyav”. Li cas los xij, ib tug twg uas tsis tuaj yeem lossis yuav tsis ua twb zoo nrhiav khoom noj lossis chaw nyob vim nws tus mob puas hlwb ntxim li yuav raug muab xam ua xiam oob qhab hnyav ntau dua. Saib Kev Raug Saib Xyuas ntawm Cov Chaw Saib Xyuas, 71 Cal. App. 3d 277, 284, 139 Cal. Rptr. 357 (Ct. App. 1977) (“…lo lus [xiam oob qhab hnyav] yog hais qhov luv luv txhawm rau tsis xam cov hom kev ua neej nyob uas tsis xws ib txwm lossis tsis yog cov neeg yoog cai. Nws kuj tseem pom tau ib qho kev tsis muaj peev xwm lossis kev tsis txais saum feem ntawm tus neeg raug saib xyuas uas hais qhia ntawd txhawm rau saib xyuas cov kev tsim nyog muaj ntiag tug uas yog khoom noj, khaub ncaws hnav thiab chaw nyob.”) 
Thiab, txawm hais tias tej xeeb ceem xav tas los yuav raug muab los xav txog, los cov neeg ntawd yuav tsis yog xiam oob qhab hnyav tshwj tias lawv muaj kev phom sij rau lawv tus kheej sij hawm no vim lawv tsis muaj peev xwm saib xyuas tau lawv tus kheej. Mus saib Kev Raug Saib Xyuas ntawm Benevuto (Conservatorship of Benevuto), 180 Cal.App.3d 1030 (1986). Qhov kev ntxim yuav muaj kev phom sij nyob rau yav tom ntej los kuj yuav tsis txaus rau qhov yuav muaj raws li tus qauv ntsuas uas cog cia. Id ntawm 1034 n.2. (“Yog hais tias kev raug saib xyuas ntawm LPS tej zaum kuj yuav rov muaj dua vim ntsia pom hais tias ntxim yuav muaj qhov rov qab zoo li qub nyob rau yav tom ntej, coob leej neeg raug saib xyuas uas yuav tsis rov qab ua li qub yuav raug tso tawm nyob ywj pheej raws li kev saib qhov tsis zoo uas yuav muaj tau. Tus nqi no yuav tsis lees nres tau nyob rau feem ntawm cov txheej txheem kev cai lijchoj txhawm rau siv hwj chim kev cai ceev ceev rau kev raug saib xyuas ntawm LPS yog hais tias yuav tseev kom ua.”) 
Nco tseg: Ib txoj cai lijchoj uas zoo sib xws tso cai rau tub ceev xwm (lossis lwm tus uas xaiv tsa) los mus muab koj coj mus saib xyuas yog lawv xav hais tias koj muaj raws li tus qauv ntsuas saum toj no vim muaj kev quav cawv los ntev lawm. WIC § 5170.
Cov Kev Ceev Cia 72-Xuab Moos “5150”
Nyob rau thaum pib ntawm qhov kev ceev cia, koj yuav tsum raug muab coj mus rau tom tsev kho mob puas hlwb lossis lwm qhov chaw saib xyuas mob puas hlwb uas cov kws txawj fab kev kho mob tuaj yeem ntaus nqi tau txog ntawm koj. Nyob rau lub sij hawm uas nyob hauv tsev kho mob, cov neeg ua haujlwm yuav txiav txim hais tias seb puas thov kev ceev cia kom ntev dua txhawm rau kho tus mob, lossis seb koj puas tuaj yeem raug tso mus yam nyab xeeb lug.
Lub tsev kho mob yeej tsis xav ceev koj cia kom puv 72 xuab moos. WIC § 5152. Lub tsev kho mob yuav tsum tso koj sai dua ntawd yog hais tias lawv ntseeg hais tias koj tsis tsim nyog muaj kev ntaus nqi lossis kev kho mob dab tsi mus ntxiv lawm.
Nyob rau thaum kawg ntawm 72 xuab moos, ib qho twg ntawm ntau ntau yam yuav tshwm sim:
-	Koj yuav raug tso mus, lossis;
-	Koj yuav tau sau npe nkag tam li ib tug neeg mob uas muaj kev txaus siab nkag, lossis;
-	Koj yuav raug muab tso rau kev ceev cia raws kev txaus siab ntev txog 14 hnub (hu ua “kev lees paub rau kev kho mob hnyav (“certification for intensive treatment”)), lossis;
-	Koj yuav raug muab xa mus ntxiv rau kev raug saib xyuas. Saib ”Zaj 2: Kev Raug Saib Xyuas ntawm LPS.”
Koj cov cai nyob rau qhov Kev Ceev Cia 72-Xuab Moos
Qhov kev ceev cia raws uas tsis yog kev txaus siab tsis yog kev ntes neeg txhaum cai. Koj tseem muaj tej cai muaj meej thaum uas koj tab tom raug coj mus saib xyuas thiab kuav cia.
-	Khoom teej tug: Tus neeg uas coj koj mus saib xyuas yuav tsum muaj kev ceev faj uas tsim nyog txhawm kom nyab xeeb rau koj li khoom teej tug. Lawv yuav tsum tso cai rau koj sau qee yam khoom siv rau tus kheej nqa nrog koj mus. WIC § 5210.

-	Hu xov tooj: Tus neeg uas coj koj mus saib xyuas yuav tsum ceeb toom rau koj hais tias kom hu xov tooj rau ib tug twg kom paub hais tias koj raug coj mus rau qhov twg lawm. WIC § 5150(g)(1).

-	Ceeb toom thiab kev ntaus nqi: Koj yuav tsum tau cov luam qauv ntawm tsab ntawv thov uas piav qhia txog qhov vim li cas koj thiaj raug ceev cia rau kev ntaus nqi. WIC § 5208. Tsab ntawv thov no yuav tsum muaj npe thiab chaw nyob ntawm tus neeg thov; koj lub npe thiab lwm yam uas taw qhia txog cov xov xwm xws li chaw nyob, poj niam txiv neej thiab kev khwv noj; tej yam muaj tseeb uas raug siv ua qhov tseem ceeb ntawm qhov kev thov; cov npe ntawm cov neeg uas ntseeg hais tias yuav muaj feem xyuam rau koj qhov kev kho mob; thiab lwm yam xov xwm uas lub tsev tu plaub yuav tseev kom muaj. WIC § 5204. Nyob rau lub sij hawm uas koj tab tam raug kuav cia, lub tsev kho mob yuav tsum tau ntaus nqi koj. Tus neeg uas ntaus nqi txog koj yuav muab siab saib xyuas txog koj li kev kho mob, zwj ceeb ntawm siab ntsws, kev kawm, zej tsoom, nyiaj txiag thiab kev raws cai. WIC § 5008.

-	Tej tshuaj kho mob puas hlwb: Koj muaj cai los mus lees txais lossis tsis lees txais txhua yam tshuaj kho mob puas hlwb. Koj tsuas tuaj yeem tau txais cov tshuaj kho mob no tom qab uas tus kws kho mob tau muab cov xwm ua ntawv sau zias lossis ua lus hais txog ntawm tej kev tau txais lossis kev ua rau muaj mob lwm yam tuaj thiab koj tau muab kev pom zoo uas qhia paub lawm. Li cas los xij, tej zaum koj kuj yuav tau txais cov tshuaj kho mob uas tsis yog kev txaus siab txais nyob rau thaum muaj qhov kev ti tes ti taw. Tej zaum koj kuj tseem yuav tau txais cov tshuaj kho mob uas tsis yog txaus siab txais yog hais tias, tom qab lub rooj kho ob tog, tus txiav txim plaub ntug txiav txim hais tias koj tsis muaj peev xwm los mus txiav txim txog ntawm kev noj cov tshuaj kho mob. WIC § 5332.
Lub Rooj Kho Ob Tog Hais Txog Kev Ntsuam Xyuas Kev Lees Paub thiab Kev Ceev Cia 14-Hnub “5250”
Yog hais tias qhov chaw kho mob xav ceev koj cia ntev tshaj 72 xuab moos, koj yuav muaj cai rau Rooj Kho Ob Tog Hais Txog Kev Ntsuam Xyuas Kev Lees Paub. Nyob rau lub sij hawm no, koj muaj cai tau txais tsab ntawv ceeb toom uas koj tab tom raug ceev cia. Tsab ceeb toom no yuav tsum xam muaj cov paus ntsis tsi ntsees rau qhov uas koj tab tom raug ceev cia. WIC § 5251. Koj kuj tseem muaj cai tau kev pab los ntawm tus txhawb nqa cov cai ntawm neeg mob thiab. Tus no yog ib tug uas yuav pab koj kom nkag siab txog koj cov cai thiab txhawb nqa txog ntawm koj tej kev xav paub. WIC § 5325. § 5325(h). Lub rooj kho ob tog no yuav tsum teeb tsa tsis dhau 4 hnub suav txij hnub raug lees paub txog kev ceev cia 14 hnub, tshwj hais tias koj lossis koj tus neeg txhawb nqa thov kev ncua sij hawm. WIC §§ 5250, 5254. Koj tsis tas yuav thov lub rooj kho ob tog no, vim nws yeej teem nws caij rau koj lawm uas tsis tos leej twg ua.
Nyob rau ntawm lub rooj kho ob tog, pawg neeg nruab nrab yuav ntsuam xyuas seb puas muaj pov thawj txaus (hu ua “hauv paus ntxim muaj tau (probable cause)”) txhawm rau ceev koj cia mus ntxiv uas tiv koj qhov kev xav ua. Lub rooj kho ob tog no yog txhawm qhov zoo ntawm koj, thiab lub tsev kho mob muaj lub luag haujlwm txog ntawm kev nrhiav paus ntsis rau kev ceev koj cia. Koj tsis tas yuav qhia qhov tseeb hais tias vim li cas koj thiaj tsis tsim nyog raug ceev cia, tab sis tau txais kev tso cai los mus nthuav qhia pov thawj txhawm rau qhia hais tias vim li cas lub tsev kho mob ho tsis ceev koj cia kom ntev dua. Yog hais tias pawg neeg uas coj ua lub rooj kho ob tog txiav txim hais tias muaj pov thawj tsis txaus hais tias koj yuav tau raug ceev cia, ces lub tsev kho mob yuav tsum tso koj mus. WIC § 5256.
Cov Cai Nyob Rau Lub Sij Hawm Rooj Kho Ob Tog Hais Txog Kev Ntsuam Xyuas Kev Lees Paub (Certification Review Hearing)
Koj tau txais cov cai thiab kev pov thaiv muaj meej nyob rau lub sij hawm Certification Review Hearing. Cov no xam muaj:
-	Txoj cai uas yuav tau txais kev pab los ntawm tus kws lijchoj lossis lwm tus neeg txhawb nqa;
-	Txoj cai los mus nthuav qhia pov thawj ua koj ntiag tug;
-	Txoj cai los mu s nug cov neeg uas nthuav qhia pov thawj nyob rau kev txhawb nqa koj qhov kev lees paub;
-	Txoj cai los mus ua kom cov kev thov uas muaj paus ntsis kom muaj neeg nyob rau ntawm qhov chaw kho mob koom rau lub rooj;
-	Yog hais tias koj tau txais tshuaj kho mob tsis dhau 24 xuab moos ntawm koj lub rooj kho ob tog, tus neeg uas coj ua lub rooj kho ob tog yuav tau txais kev ceeb toom txog qhov tseeb hais tias koj tau noj tshuaj kho mob thiab ntawm nws tej kev ua rau muaj lwm yam mob ntxiv rau koj.
Koj lub rooj kho ob tog ntxim li yuav tsis raws cai npaum li cov rooj kho ob tog hauv tsev tu plaub feem ntau. Qhov no yog txhawb cov neeg kom hais lus qhib siab lug txog ntawm qhov kev lees paub. Cov neeg ua haujlwm ntawm chaw yuav tsum ceeb toom rau cov neeg hauv tsev neeg thiab lwm cov neeg uas koj thov txog ntawm lub sij hawm thiab qhov chaw ntawm lub rooj kho ob  tog. Cov neeg ua haujlwm yuav tsum tau ceeb toom rau koj hais tias koj muaj txoj cai los mus thov hais tias kom lawv tsis txhob nthuav cov xov xwm no tawm rau cov tsev neeg lossis lwm tus uas tsis xav koom lub rooj kho ob tog no. 
Yog hais tias koj tsis xav tau txais kev kho mob, koj yuav tsum qhia siab lug txog qhov teeb meem. Txawm hais tias nyob rau qee zaus tus neeg kuj yuav tsis xav kho mob vim kev tsis haum xeeb ntawm lub hlwb, uas qhia txog koj qhov kev tsis kam kho mob tsis yog pov thawj txog ntawm kev tsis haum xeeb lossis kev tsim nyog muaj kev cog siab cog lus. Txhais tau hais tias koj qhov kev tsis xav kho mob yam tsis muaj lwm yam pov thawj yuav tsis muaj paus ntsis txaus los mus ua rau paub tseeb hais tias koj tsim nyog muaj kev kho mob.
Txoj Cai los mus Thov lub Rooj Kho Ob Tog Hais Txog ‘Kev Qhia Paus Ntsis Kev Ntes Neeg (‘Habeas Corpus’) 
Lub rooj kho ob tog hais txog kev qhia paus ntsis kev ntes neeg tso cai rau koj los mus tawm tsam koj qhov kev raug ceev cia los ntawm kev hais cai tias koj tab tom raug ceev cia tsis raws cai. Lub rooj kho ob tog no tsis yog yam nws muaj nws tau. Koj yuav tsum tau thov tsi ntsees koj muaj los ntawm kev ceeb toom rau ib tug tswv cuab twg ntawm cov neeg kho mob nyob rau ntawm lub tsev kho mob lossis tus neeg txhawb nqa cai ntawm neeg mob. Yog hais tias koj thov lub rooj kho ob tog, koj yuav muaj cai raug sawv cev los ntawm tus neeg thoob tswv yim uas xaiv tsa los ntawm tsev tu plaub lossis tus neeg thoob tswv yim raws cai ntiag tug. Tab sis kom paub txog hais tias lub rooj kho ob tog hais txog kev qhia paus ntsis kev raug ntes kuj yuav ua rau muaj kev qeeb sij hawm lossis lwm yam txuas ntxiv. Nco ntsoov sab laj nrog ib tug kws lijchoj lossis tus neeg txhawb nqa cai ntawm neeg mob txog tej yam uas yuav tau los ua ntej yuav thov lub rooj kho ob tog. WIC §§ 5254.1, 5275-5276.
Tej uas tau los ntawm Kev Ceev Cia 14 Hnub
Muaj ntau yam uas yuav tau los nyob rau thaum kawg ntawm kev ceev cia 14 hnub:
-	Tej zaum koj kuj yuav raug tso tawm ua ntej 14 hnub thiab. Tej zaum koj kuj yuav raug tso tawm los ntawm cov neeg ua haujlwm lossis nyob rau ntawm lub rooj kho ob tog hais txog kev ntsuam xyuas kev lees paub, lossis nyob rau ntawm lub rooj kho ob tog hais txog kev qhia paus ntsis kev raug ntes (nov yog lub rooj kho ob tog uas koj thov ib tug kws txiav txim los mus ntsuam xyuas kev raug cai ntawm koj qhov kev raug ceev cia. Piv txwv li, tus kws txiav txim kuj yuav txiav txim hais tias seb koj cov cai puas raug ua txhaum nyob rau cov txheej txheem uas mus txog rau qhov kev ceev cia), lossis;
-	Koj yuav tau sau npe nkag tam li ib tug neeg mob uas muaj kev txaus siab nkag, lossis;
-	Yog tias tus neeg uas kho koj txiav txim hais tias koj tsim nyog tau txais kev kho mob ntxiv, ces koj kuj yuav raug muab tso rau lwm qhov kev ceev cia ntxiv.
Yog tias tus neeg uas kho koj txiav txim hais tias koj tsim nyog raug ceev cia kom ntev dua txhawm rau kev kho mob, ncua ntev ntawm qhov kev ceev cia yuav nce rau qhov vim li cas koj thiaj li raug ceev cia. Nyob rau txhua hom ntawm kev ceev cia yuav muaj cov cai txheej txheem.
Yog tias koj tseem raug xam hais tias muaj kev phom sij rau koj tus kheej, tej zaum koj kuj yuav raug rov lees paub dua txog ntawm lwm qhov kev ceev cia 14 hnub ntxiv. WIC § 5260.
Yog tias koj tseem raug xam hais tias muaj kev phom sij rau lwm tus, lub tsev tu plaub kuj yuav muab koj tso rau kev ceev cia tom qab kev lees paub 180 hnub. Qhov kev ceev cia no hloov tshiab tau. WIC § 5301.
Yog tias koj tseem raug xam hais tias muaj kev xiam oob qhab hnyav, yuav muaj ntau ntau yam uas yuav tau los:
-	Tej zaum koj kuj yuav raug muab tso rau kev ceev cia ntev 30 hnub txhawm rau kev kho mob txuas ntxiv, yog hais tias qhov no raug siv nyob rau hauv koj lub cheeb nroog. WIC § 5270 thiab lwm yam ntxiv los. Lossis;
-	Tej zaum koj kuj yuav raug muab tso rau Kev Raug Saib Xyuas Ib Vuag (Temporary Conservatorship) thiab tom qab ntawd yog Kev Raug Saib Xyuas puv ib xyoos, uas tuaj yeem hloov tshiab tau. WIC §§ 5352.1, 5361. Nyob rau kis no, tus neeg saib xyuas kuj yuav tau txais lub hwj chim los mus txiav txim siab rau koj, uas xam muaj qhov koj nyob rau qhov twg thiab koj cov nyiaj yuav raug siv li cas. WIC §§ 5350, 5352. Lossis;
-	Nyob rau qee zaum, tom qab uas raug muab tso rau kev ceev cia 30 hnub, cov ntaub ntawv kev raug saib xyuas kuj yuav raug muab xa mus. Nyob rau kis no, qhov Kev Raug Saib Xyuas Ib Vuag khiav ua ke nrog (nyob rau tib lub sij hawm raws li) kev ceev cia 30 hnub. Tsis yog txhua lub cheeb nroog yuav muab qhov kev ceev cia 30 hnub tso rau qhov tau txais. Tshawb xyuas nrog koj tus neeg txhawb nqa cai ntawm neeg mob hauv cheeb nroog txhawm kom paub hais tias seb koj lub cheeb nroog puas ua li ntawd. WIC § 5256. Thiab koj tseem yuav tau nyeem “Zaj 2: Kev Raug Saib Xyuas ntawm LPS.”
Cov Lus Qhia los mus Pab Kom Zam Tau Kev Ceev Tseg Ntev Dua
Kev raug kuav cia txhawm rau kho mob tuaj yeem yog i b qho uas nyuaj heev. Txawm hais tias koj tsis muaj kev tswj tuav tag nrho rau qhov uas tau los, cov kev nqis tes ua txuas ntxiv mus no kuj yuav pab qhia hais tias koj tsis tsim nyog muaj kev kho mob ntxiv lawm:
Yog hais tias koj raug ceev cia vim qhov yuav muaj kev phom sij rau koj tus kheej:
Ua twb zoo txhob ua ib yam dab tsi uas yuav phom sij rau koj tus kheej thiab tsis txhob hawv ib yam dab tsi uas ua kom phom sij rau koj tus kheej. Tus neeg uas ntau nqi rau koj yuav ib txwm xyuas kom pom tau hais tias koj tau tso tseg txhua yam xeeb ceem phom sij, THIAB hais tias yog koj raug tso, koj yuav tsis ua rau phom sij rau koj tus kheej ntxiv lawm. Nws yuav yog i b qho zoo uas qhia rau cov neeg ua haujlwm paub txog qhov hais tias seb koj puas muaj ib tug kws kho mob uas koj tuaj yeem mus ntsis tau thaum uas koj raug tso tawm, lossis puas muaj tshuaj kho mob rau koj los mus kho cov yam ntxwv mob uas yuav ua rau muaj xeeb ceem kev phom sij.
Yog tias koj raug ceev cia vim muaj kev phom sij rau lwm tus:
Kev raug kuav cia tuaj yeem yog ib qho uas tu siab thiab nyuaj siab, tab sis ua twb zoo tsis txhob ua siab luv lossis npau taws rau lwm tus neeg mob lossis cov neeg ua haujlwm. Tsis txhob tsim kev sib cav, thiab tsis txhob cia koj tus kheej ua kom muaj teeb meem. Tsis txhob thawb, ntsiab lossis ntaus ib tug neeg twg. Tsis txhob tuav ib tug twg tshwj tias cov neeg ua haujlwm hais kom tuav.
Yog tias koj raug ceev cia vim muaj kev xiam oob qhab hnyav:
Tus neeg uas ntaus nqi rau koj yuav saib ntsoov seb koj puas muaj peev xwm saib xyuas tau koj tej kev tsim nyog muaj tseem ceeb ntawm koj tus kheej. Nyob rau lub sij hawm uas koj nyob rau hauv tsev kho mob, siv lub sij hawm no los mus saib xyuas koj tus kheej. Noj cov khoom noj uas muab los. Ua twb zoo pw kom tsaug zog me ntsis. Yog tias koj nkag los yam tsis muaj khaub ncaws li lossis koj tej khaub ncaws raug tshem tawm ntawm koj mus lawm, ces hnav cov khaub ncaws uas lub tsev kho mob muab rau koj. Siv lub chav dej thiab cov chaw da dej txhawm rau ntxuav koj tus kheej thiab tu koj tej kev nyiam huv tseem ceeb.
Qhia rau cov neeg ua haujlwm paub yog hais tias koj mus tau rau koj tej khoom noj, khaub ncaws hnav, thiab chaw nyob. Yog tias tsis muaj tej no, koj tuaj yeem qhia rau cov neeg ua haujlwm paub hais tias yam tsawg koj paub hais tias yuav muab khoom noj, khaub ncaws thiab chaw nyob tau li cas, lossis hais tias koj paub hais tias yuav nrhiav kev pab rau tej no tau li cas. Koj tsis tas yuav muab tau qhov tseeb hais tias koj tuaj yeem ua tau tag nrho tej no los ntawm koj tus kheej. Yog hais tias koj muaj qee leej uas tuaj yeem pab koj txog koj tej kev tsim nyog muaj uas tseem ceeb, ces thov kom nws piav qhia rau qhov chaw lossis lub tsev tu plaub, thov ua ntawv sau zias yog tias ua tau, txog nws qhov kev sib txheeb nrog koj thiab qhov nws yuav tuaj yeem pab tau li cas.
Tej Lus Qhia Uas Yuav Tau Xav Txog
Yog tias koj paub qee leej uas tuaj yeem pab tau koj txog ntawm kev kho mob lossis koj tej kev tsim nyog muaj tseem ceeb, lossis tus uas tuaj yeem piav qhia hais tias vim li cas koj thiaj li tsis tas yuav tau pw tsev kho mob, nws kuj yuav yog ib qho zoo uas tiv tauj rau nws. Qhov nov tuaj yeem yog ib tug phooj ywg, ib tug neeg hauv tsev neeg, ib tug kws kho mob, lossis ib tug twg uas tuaj yeem pab tau. Yog tias koj muaj qee leej uas twb yeej tau pab koj los lawm, lossis tus uas khoom thiab xav pab, nws yuav tsum xa ib tsab ntawv mus rau lub tsev tu plaub hais qhia raws li ntawd. Lub tsev tu plaub yuav tsis xam txog peev xwm ua tau ntawm ib tug neeg twg tshwj tias nws tau hais qhia ua ntaub ua ntawv zias. § 5250(d)(2). Li cas los xij, tej zaum lub tsev kho mob kuj yuav xav tham nrog qee leej hauv xov tooj thiab. Cov xov xwm no kuj tseem ceeb rau tus neeg txhawb nqa cai ntawm neeg mob thiab loss tus kws lijchoj uas muaj. Yog tias koj muaj ib lub rooj kho ob tog hais txog qhov seb koj puas tsim nyog raug ceev cia ntev dua 72 xuab moos, tus neeg no lossis cov xov xwm uas lawv muab kuj yuav pab rau neeg coj xwm lossis tus kws txiav txim ntawm lub rooj kho ob tog nyob rau lawv qhov kev txiav txim.
Nyob rau lub sij hawm uas nyob rau hauv tsev kho mob, ntxim koj yuav tau nyob nrog lwm cov neeg uas tab tom raug kho mob lossis raug ceev cia ib yam thiab vim kev mob puas hlwb. Hawm lawv tej cai ntiag tug thiab lawv tej chaw nyob ntiag tug, tshwj xeeb yog ze rau cov neeg tu mob qhov chaw, cov chav cais nyob ib leeg, lub xov tooj, TV, thiab thaum uas lawv noj mov.
Lub tsev kho mob kuj yuav muab tej dej num nyob rau lub sij hawm uas koj nyob rau ntawd. Txawm hais tias ntxim li koj yuav tsis raug hais kom nkag koom, los kev ua li ntawd kuj yuav qhia rau cov neeg ua haujlwm hais tias koj tuaj yeem nyob tau nrog lwm cov neeg yam nyab xeeb lug. Tej dej num no kuj tseem yuav yog ib qho zoo rau koj qhov kev zoo rau tus kheej thiab, los ntawm kev txo kev nyuaj siab lossis tshem koj tej kev nyuaj siab tawm ntawm qhov kev raug kuav cia.
Peb xav hnov xov los ntawm koj! Thov caw ua kom tiav qhov kev ntsuam xyuas txuas ntxiv mus no txog ntawm peb cov kev tshaj tawm thiab qhia rau peb paub hais tias peb tab tom ua li cas!  [Ua Qhov Kev Ntsuam Xyuas]
Xav tau kev pab raws cai ces hu rau 800-776-5746 lossis sau kom tiav tsab ntawv thov daim foos thov kev pab. Hais txog lwm cov hom phiaj ces hu rau 916-504-5800 (Sab Qaum Teb California); 213-213-8000 (Sab Qab Teb California). 
Disability Rights California tau txais kev pab peev los ntawm ntau qhov chaw, txhawm rau saib tag nrho cov npe teev tseg ntawm cov chaw pab nyiaj peev, ces mus saib tau hauv http://www.disabilityrightsca.org/
Documents/ListofGrantsAndContracts.html.